b'\n_START_ARTICLE_\nGro Harlem Brundtland\n_START_SECTION_\nBiograafia\n_START_PARAGRAPH_\nAastal 1963 l\xc3\xb5petas ta doktorikraadiga Oslo \xc3\x9clikooli, 1965 Harvardi \xc3\x9clikooli magistrikraadiga._NEWLINE_Aastail 1974\xe2\x80\x931979 oli ta Norra keskkonnakaitseminister ning 1981. aasta oktoobrist sai temast esimene Norra naispeaminister._NEWLINE_Brundtland oli Norra peaminister ka 9. maist 1989 \xe2\x80\x93 16. oktoobrini 1989 ning 3. novembrist 1990 \xe2\x80\x93 25. oktoobrini 1996, mil uueks peaministriks sai Thorbj\xc3\xb8rn Jagland._NEWLINE_Aastal 1992 loobus Brundtland Norra T\xc3\xb6\xc3\xb6lispartei juhtimisest.\n_START_SECTION_\nRahvusvaheline karj\xc3\xa4\xc3\xa4r\n_START_PARAGRAPH_\nGro Harlem Brundtland oli Maailma Keskkonna- ja Arengukomisjoni (WCED) eesistuja; seda komisjoni kutsutaksegi tihti Brundtlandi komisjoniks. Ametis olles arendas tema juhitud kabinet j\xc3\xb5udsasti edasi maailma j\xc3\xa4tkusuutlikku arengukontseptsiooni. Aastal 1987 avaldas kabinet raporti teemal Our Common Future ("Meie \xc3\xbcldine tulevik"). Brundtlandi kabinet aitas l\xc3\xa4bi viia ka 1992. aastal Rio de Janeiros toimunud \xc3\x9cRO Keskkonna- ja Arengukonverentsi._NEWLINE_Mais 1998 valiti Brundtland Maailma Tervishoiuorganisatsiooni direktoriks. Sel alal seadis ta pikaajalised eesm\xc3\xa4rgid ning asutas Commission on Macroeconomics and Healthi, mille juhiks valiti Jeffrey Sachs \xe2\x80\x93 komisjon tegeles peamiselt v\xc3\xa4givallaga kui \xc3\xbche suurima tervishoiuprobleemiga. Populaarteaduslik ajakiri Scientific American nimetas Brundtlandi 2003. aastal aasta poliitikuks, kuna tema kiire ja koordineeritud tegevus aitas v\xc3\xa4ltida \xc3\xbclemaailmset SARS-i epideemiat. 21. juulil 2003 sai uueks Maailma Tervishoiuorganisatsiooni juhiks Jong-Wook Lee._NEWLINE_2006. aastal kuulus ta \xc3\xbchendusse Panel of Eminent Persons, kes kontrollisid UNCTAD-i t\xc3\xb6\xc3\xb6d._NEWLINE_Tema poliitikukarj\xc3\xa4\xc3\xa4ri tegevusest on kronoloogia kirjutanud Brundtlandi abikaasa Arne Olav Brundtland. Bestsellerid kannavad nimesid "Married to Gro" ja selle j\xc3\xa4rg "Still married to Gro".'